কালান্তক রোগে আক্রান্ত, ‘ভেজিটেটিভ’ বা ‘কোমাটোজে’ থাকা রোগীর ক্ষেত্রে পরোক্ষে নিষ্কৃতি-মৃত্যু ঘটানো যেতে পারে বলে মত কেন্দ্রের। কেন্দ্রীয় স্বাস্থ্য এবং পরিবার কল্যাণমন্ত্রক সুপ্রিম কোর্টে সম্প্রতি হলফনামা দিয়ে জানিয়েছে, যে সব রোগী কালান্তক ব্যাধিতে আক্রান্ত এবং যন্ত্রণা নিরাময়ের সম্ভাবনা নেই, শর্তসাপেক্ষে তাঁদের নিষ্কৃতি-মৃত্যু ঘটানো যেতে পারে। শীর্ষ আদালতের অনুমতি পেলে এ বিষয়ে আইন প্রণয়ন করতে চায় তারা।
 বিশ্বের বেশ কিছু দেশে নিষ্কৃতি-মৃত্যু আইনসঙ্গত হলেও ভারতে এখনও তা বেআইনি। যদিও বহু স্বেচ্ছাসেবী সংগঠন এবং বহু ব্যক্তি এর সপক্ষে সওয়াল করেছেন। কেন্দ্র এ বিষয়ে নতুন আইন করতে পারবে কি না, তা নির্ভর করছে সুপ্রিম কোর্টের পাঁচ সদস্যের সাংবিধানিক বেঞ্চের সিদ্ধান্তের উপরে। প্রসঙ্গত, নিষ্কৃতি-মৃত্যুসংক্রান্ত আর্জি এখন ওই বেঞ্চের বিচারাধীন।
সরকার অবশ্য যে নিষ্কৃতি-মৃত্যুর কথা বলেছে, তাকে বলা যেতে পারে পরোক্ষে নিষ্কৃতি-মৃত্যু ঘটানো। যার অর্থ, নিশ্চিতভাবে মৃত্যুপথযাত্রী রোগীর ‘লাইফ সাপোর্ট সিস্টেম’ সরিয়ে দেওয়া। কোনওদিনই সাড় ফিরবে না, এমন ‘ভেজিটেটিভ’ বা ‘কোমাটোজে’ থাকা রোগীর ক্ষেত্রেও এটা ঘটানো যেতে পারে।  তবে ‘সক্রিয়’ নিষ্কৃতি-মৃত্যু বা বিষ ইঞ্জেকশন দিয়ে মৃত্যু ঘটানোর বিপক্ষে সরকার।
সূত্রের খবর, ওই হলফনামায় জানানো হয়েছে যে, নিষ্কৃতি-মৃত্যু নিয়ে যে আইন তৈরির কথা ভাবা হয়েছে, তার প্রতিটি পর্বেই থাকবে কঠোর নিয়ন্ত্রণ। নিষ্ক়ৃতি-মৃত্যুর জন্য আবেদন পেলে রোগী যে রাজ্যের বাসিন্দা, সেখানকার হাইকোর্টের অনুমতি সর্বাগ্রে নিতে হবে। তারপর সেই আবেদন খতিয়ে দেখবে চিকিৎসক এবং সরকারি শীর্ষ আধিকারিকদের কমিটি। আইন মেনে নিষ্কৃতি-মৃত্যু কার্যকর করার অধিকার থাকবে শুধুমাত্র চিকিৎসকদেরই এবং তাঁদের নির্দিষ্ট নিয়ম মেনেই তা করতে হবে।
প্রসঙ্গত, আইন কমিশন তাদের ২৪১তম রিপোর্টেও পরোক্ষে নিষ্কৃতি-মৃত্যুর পক্ষে আইনের প্রস্তাব দিয়েছে। সেই রিপোর্ট এবং ২০১৪ সালে সংসদে এ বিষয়ে আনা একটি ‘প্রাইভেট মেম্বার’স বিল’ পর্যালোচনা করেই সংসদে নিষ্কৃতি-মৃত্যু বিল পেশ করতে পারে কেন্দ্রীয় সরকার।